**A büntetés-végrehajtás országos parancsnokának**

**45/2016. (X. 19.) OP**

***szakutasítása***

***a vezetékes telefonon folytatott, nem hivatali célú beszélgetések  
megtérítési rendjéről***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján a Büntetés-végrehajtás Országos Parancsnoksága sze­mélyi állománya által használt vezetékes távbeszélő ké­szülékek igénybevételéről, a nem hivatali célú beszélgeté­sek költségelszámolásáról a következő szakutasítás adom ki.

1. A szakutasítás hatálya a Büntetés-végrehajtás Orszá­gos Parancsnokságán (a továbbiakban: Bv. OP) szolgálatot teljesítő hivatásos állományú tagokra, kormánytisztviselőkre és közalkalmazottakra (a továbbiakban: alkalmazott) terjed ki. A megbízási szerződés alapján a Bv. OP-n feladatot ellátó személyek tekintetében ezen szakutasítás alkalmazásáról a büntetés-végrehajtás országos parancsnokának gazdasági és informatikai helyettese egyedileg dönt.
2. A Bv. OP-n telepített telefonközpont közvetlen és közvetett elérhetőséget biztosít ISDN-vonalakon keresztül, a telepített tarifikációs rendszer lehetőséget nyújt a szolgálati és a magáncélú telefonhívások elkülönítésére.
3. A vezetékes telefonon lefolytatott, nem hivatali célú beszélgetések költségét - a 11. pontban szabályozott kimutatás alapján - az alkalmazott köteles megtéríteni. A nem hivatali célú beszélgetések megtérítése ún. PIN- kódon alapuló számítógépes tarifikációs rendszer alapján történik.
4. A telefontarifákról és a Bv. OP részére biztosított kedvezmények mértékéről a Bv. OP Informatikai Főosztálya (a továbbiakban: IFO) változások esetén haladéktalanul köteles tájékoztatót kiadni. A tarifikációs rendszerben a Magyar Telekom Nyrt. által megadott díjak szerepelnek.
5. Az alkalmazott által magáncéllal igénybe vett telefonszolgáltatás díja tartalmazza a forgalomarányos és a nem forgalomarányos (előfizetési díj, kapcsolási díj) kiadásokat. A nem forgalomarányos költségek kiszámítása és megtérítése a havi összesített magán és hivatali használat alapján, arányosan történik.
6. A híváskezdeményezés az adott készülékről PIN- kódok közbeiktatásával indítható. Külön-külön előválasztó kóddal kell indítani a hivatali (50-es kód), illetve a nem hivatali célú (5l-es kód) hívásokat, ezt követően kell beütni a személyes PIN- kódot, majd hívni a kívánt telefonszá­mot.
7. A személyes PIN- kódok nyilvántartására, azok név szerinti kiosztására, a tarifikációs rendszer működtetésére ún. kódgazdaként az IFO-t jelölöm ki. A tarifikációs adatokat a rendszer tárolókapacitásának függvényében kell megőrizni.
8. Amennyiben valamely alkalmazott még nem rendel­kezik személyes PIN- kóddal, ezt az IFO-tól igényelheti. Az alkalmazott Bv. OP-n fennálló jogviszonyok módosulásáról a Humán Szolgálat havi rendszerességgel értesíti az IFO-t. Az értesítés kézhezvételét követően haladéktalanul, illetve a jogviszony későbbi megszűnésével azonos időponttól az IFO intézkedik az adott PIN- kód megszüntetéséről. Az ilyen PIN- kódot 5 éven belül nem lehet újra kiosztani.
9. A PIN- kódok kiosztása az alkalmazottak részére személyes átvétellel az IFO-n keresztül történik.
10. A hivatalos beszélgetések esetében - a költségtakarékosság messzemenő figyelembevételével - elsősorban a BV (nincs kód), illetve a BM (6-os kód) vezetékes vonalait kell igénybe venni. Az előválasztó kódokat, azok használatát az Intraneten található „Bv. OP telefonkönyv” részletesen tartalmazza.
11. Az alkalmazott által kezdeményezett, nem hivatali célú beszélgetéseket az IFO kiemelt főreferense a tarifikációs rendszert működtető számítógépről kigyűjti és a tárgy­hónapot követő hónap 10. napjáig, ellenőrzés céljából az alkalmazottnak megküldi. A lista az adott mellék számát, a hívott telefonszámokat (az utolsó két számjegy megjelenítése nélkül), a beszélgetés időpontját és időtartamát, valamint a hívás költségét tünteti fel.
12. Az alkalmazott a nem hivatali célú beszélgetések listájának ellenőrzését követően minden hónap 15-ig - jogszerű távollét esetén legkésőbb a munka felvételét követő napon – jelezi az IFO felé írásban, ha a listán szereplő hívásokat nem ismeri el. Az IFO a reklamáció alapján a szükséges intézkedéseket megteszi, ennek eredményéről az alkalmazottat tájékoztatja. Az IFO az egyeztetett nem hivatali célú híváslistát számlázásra a Közgazdasági Főosztálynak adja át.
13. Az alkalmazott minden hónap utolsó munkanapjáig - jogszerű távollét esetén legkésőbb a munka felvételét követő napon - a Közgazdasági Főosztály által kiállított számla ellenértékét haladéktalanul köteles befizetni „Készpénzátutalási megbízás”- útján vagy átutalni a Bv. OP előirányzat-felhasználási keretszámlájára.
14. A hivatali előválasztó kóddal kezdeményezett, nem hivatali célú beszélgetések kiszűrése céljából, a hivatali előválasztó kóddal kezdeményezett beszélgetések listáját szervezeti egységek vezetői kérik le az IFO-tól ellenőrzés céljából. A szervezeti egység vezetője minden hónapban az általa véletlenszerűen kiválasztott telefonszámok szolgálati jellegét leellenőrzi.
15. A szakutasítás 2016. november 1-jén lép hatályba.
16. Hatályát veszti a Büntetés-végrehajtás Országos Parancsnoksága személyi állománya vezetékes telefonon folytatott, nem hivatali célú beszélgetéseinek megtérítési rendjéről szóló 1-1/106/2006. (IK Bv. Mell. 10.) OP intézkedés.

**Csóti András bv. altábornagy**

országos parancsnok